text: 20-årig cyklist fra Fredericia er uden for livsfare
  27 marts 2017 kl. 20.33
  En 20-årig ung mand slipper med livet i behold, efter han mandag eftermiddag blev kørt ned af en lastbil i en højresvingsulykke i Fredericia.
  Den unge mand, der blev kørt ned af en lastbil ved 16-tiden, da han kom cyklende på Snoghøj Landevej i krydset ved Burger King i Fredericia, er uden for livsfare.
  Den 20-årige, som er fra Fredericia, blev efterfølgende kørt med ekskorte til Kolding Sygehus, og meldingen fra Sydøstjyllands Politi lyder mandag aften på, at han har pådraget sig flere alvorlige knoglebrud rundt om på kroppen, men at han er uden for livsfare.
  - Vi sigter nu den rumænske lastbilchauffør for ikke at have overholdt ubetinget vigepligt og for grov legemsbeskadigelse, siger Hans Hoffensetz, vagtchef ved Sydøstjyllands Politi, til TV SYD.
  
  